Oficialusis leidinys L 012 , 17/01/2003 p. 0031 - 0033



Komisijos sprendimas 2003 m. sausio 16 d. dėl rekomendacijų dėl laikino pamatinio metodo KD2,5 ėminiams imti ir matuoti pagal Direktyvą 1999/30/EB (pranešta dokumentu Nr. C(2003) 10) (tekstas svarbus EEE) (2003/37/EB) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1999 m. balandžio 22 d. Tarybos direktyvą 1999/30/EB dėl sieros dioksido, azoto dioksido, azoto oksidų, kietųjų dalelių ir švino ribinių verčių aplinkos ore [1] su pakeitimais, padarytais Komisijos sprendimu 2001/744/EB [2], ypač į jos 7 straipsnio 5 dalies trečią pastraipą, kadangi: (1) Sieros dioksido, azoto dioksido ir azoto oksidų, kietųjų dalelių ir švino ribinės vertės aplinkos ore yra nustatytos Direktyvoje 1999/30/EB. (2) KD2,5 ėminių ėmimo ir matavimo standartinį pamatinį metodą šiuo metu rengia Europos standartizacijos komitetas (CEN). Kadangi pamatinis metodas kol kas neparengtas, Komisija direktyvos 1999/30/EB IX priedo V skirsnyje nustatyta tvarka privalo pateikti rekomendaciją dėl laikino pamatinio metodo KD2,5 ėminiams imti ir matuoti. (3) 1996 m. rugsėjo 27 d. Direktyvoje 96/62/EB dėl aplinkos oro kokybės vertinimo ir valdymo [3] numatoma, kad Komisijai padeda direktyvos 12 straipsnyje nurodytas iš valstybių narių atstovų sudarytas komitetas, kuriam pirmininkauja Komisijos atstovas, ir kad Komisija kiek galima atsižvelgia į komiteto reiškiamą nuomonę. (4) Šiame sprendime numatytos priemonės atitinka Tarybos direktyvos 96/62/EB 12 straipsnio 2 dalimi įsteigto komiteto nuomonę, PRIĖMĖ ŠĮ SPRENDIMĄ: 1 straipsnis Direktyvos 1999/30/EB IX priedo V skirsnyje nurodyta rekomendacija dėl laikino pamatinio metodo KD2,5 ėminiams imti ir matuoti pateikiama šio sprendimo priede. 2 straipsnis Šis sprendimas skirtas valstybėms narėms. Priimta Briuselyje, 2003 m. sausio 16 d. Komisijos vardu Margot Wallström Komisijos narė [1] OL L 163, 1999 6 29, p. 41. [2] OL L 278, 2001 10 23, p. 35. [3] OL L 296, 1996 11 21, p. 55. -------------------------------------------------- PRIEDAS REKOMENDACIJA DĖL KD2,5 MATAVIMO PAGAL DIREKTYVĄ 1999/30/EB Šio dokumento tikslas – teikti rekomendacijas oro kokybės valdymo pareigūnams ir tinklo operatoriams renkantis KD2,5 matuoklius, kuriuos pagal pirmą papildančią direktyvą privaloma turėti oro užterštumui smulkiosiomis dalelėmis nustatyti. Šios rekomendacijos netaikomos kitais galimais atvejais, kai siekiama kitų matavimo tikslų, pvz., atliekant mokslinius tyrimus arba indikatorinius matavimus. Prielaidos ir Europos standartizacijos komiteto (CEN) atliekamas standartizavimo darbas Direktyvos 1999/30/EB 5 straipsnyje nustatyta, kad "Valstybės narės užtikrina, kad būtų įrengtos ir dirbtų matavimo stotys, kurios turi teikti duomenis apie KD2,5 koncentracijas. Kiekviena valstybė narė pati pasirenka stočių, kuriose turi būti matuojamos KD2,5 koncentracijos ir kurios laikomos tipinėmis tose valstybėse narėse, skaičių ir vietas. Jei įmanoma, KD2,5 ir KD10 ėminių ėmimo vietos turi sutapti". 7 straipsnyje dar nurodoma, kad "IX priedo V skirsnyje nustatomas laikinas pamatinis metodas KD2,5 ėminiams imti ir matuoti". Galiausiai IX priede pageidaujama, kad Europos Komisija, pasitarusi su Direktyvos 96/62/EB 12 straipsnyje nurodytu komitetu, parengtų rekomendaciją. Aplinkos generalinis direktoratas suteikė įgaliojimus Europos standartizacijos komitetui (CEN) parengti standartinį Europos pamatinį metodą KD2,5 matuoti. Šis metodas grindžiamas dalelių KD2,5 frakcijos ore gravimetriniu nustatymu (ėminys imamas iš aplinkos oro). Europos standartizacijos komiteto (CEN) 264/WG 15 Technikos komitetas dirbti pradėjo 2000 m. Pirmi du patvirtinimo lauko sąlygomis etapai (Madride, Duisburge) yra užbaigti; du kiti etapai dar neužbaigti (Vredepeel, Viena). Numatoma surengti keturis patvirtinimo etapus Švedijoje, Anglijoje, Graikijoje ir Italijoje. Manoma, kad patvirtinimo darbai turi būti užbaigti 2003 m. Dėl to galutinis Europos standartizacijos komiteto (CEN) standartinis metodas nebus parengtas iki 2004 m. Europos standartizacijos komiteto (CEN) 15 darbo grupė (WG) šiuo metu bando įvairius prietaisus, kurių veikimas grindžiamas gravimetriniu nustatymo metodu ir kurie turi Europos gamintojų skirtingų tipų įsiurbiamąją angą bei Jungtinių Amerikos Valstijų federalinį etaloninį ėminių ėmiklį: - MINI-WRAC, vieną filtrą turintis Frauenhoferio Toksikologijos ir aerozolių tyrimo instituto, Vokietija (Frauenhofer Institute for Toxicology and Aerosol Research) (FhG-ITA), ėminių ėmiklis, - RAAS 2,5-1, vieną filtrą turintis ESM Andersen (Jungtinės Amerikos Valstijos) ėminių ėmiklis, - Partisol plus -SCC, "Rupprecht ir Patashnick" (Jungtinės Amerikos Valstijos) pakopinis ėminių ėmiklis, - Partisol FRM, vieną filtrą turintis "Rupprecht ir Patashnick" (Jungtinės Amerikos Valstijos) ėminių ėmiklis, - SEQ 47/50, "Leckel Company", Vokietija, pakopinis ėminių ėmiklis, - HVS-DHA 80, "Digitel", Šveicarija, pakopinis ėminių ėmiklis, Be to, Europos standartizacijos komitetas (CEN) taip pat bando, ar tam tikri automatiniai matuokliai, kurių veikimas grindžiamas dalelių masės matavimo beta spinduliuote metodu ir virpesių dažnio kitimu ant kūgiškojo elemento (TEOM), yra lygiaverčiai pamatiniam gravimetriniam metodui: - ADAM, "OPSIS", Švedija, pakopinis beta spinduliuotės matuoklis dalelių masei nustatyti, - FH 62 I-R, ESM Andersen Company, Jungtinės Amerikos Valstijos, beta spinduliuotės matuoklis dalelių masei nustatyti, filtro juosta, - BAM 1020, "Met One", Jungtinės Amerikos Valstijos, beta spinduliuotės matuoklis dalelių masei nustatyti, filtro juosta, - TEOM SES, "Met One", Jungtinės Amerikos Valstijos, stataus dalelių atskyrimo ciklonas. Keblumai matuojant KD2,5 masės koncentraciją Nustatant KD2,5 masės koncentracijas turėtų būti atsižvelgiama į keletą keblumų, ypač tuos, apie kuriuos buvo žinoma iš ankstesnės patirties, įgytos matuojant KD10. Iš pradinių keliose valstybėse narėse atliktų palyginamųjų tyrimų paaiškėjo, kad KD2,5 rankinių ėminių ėmiklių rezultatai skiriasi ženkliai – iki ± 30 %. Ėminių ėmiklių nustatytų skirtumų priežastys yra sudėtingos ir jas galima skirstyti taip: - pašalinis poveikis filtrui, pvz., garavimo nuostoliai imant ėminį arba kondicionuojant filtrą, - pašalinis poveikis kietąsias daleles frakcijomis skirstančiai įsiurbiamajai angai, pvz., netinkamas projektavimas, išjungimo pakeitimas dėl nepakankamos tūrio srauto kontrolės ir kietųjų dalelių nusėdimo ant paviršiaus, - pašalinis poveikis, kuris atsiranda dėl ėminių ėmimo sistemos struktūros, pvz., dalelių nusėdimo ėminių ėmimo vamzdelyje (ypač ilguose arba išlenktuose vamzdeliuose). Būtina pabrėžti, kad cheminė KD2,5 sudėtis ženkliai skiriasi nuo KD10 sudėties, pirmiausia pusiau lakiosios kietosios dalelės (pvz., amonio nitratas, organiniai junginiai) sudaro didelę smulkiųjų KD2,5 frakcijos dalį. KD10 ir KD2,5 daugiausia yra sudarytos iš inertinių sudedamųjų dalių, t. y. silicio dioksido, metalų oksidų ir t. t. Dėl to su pusiau lakiųjų medžiagų nuostoliais susiję keblumai, į kuriuos jau buvo atkreiptas dėmesys imant KD10 ėminius, dar labiau gali iškilti matuojant KD2,5. Nuostoliai iš esmės priklausys nuo aerozolių sudėties ir lakių kietųjų dalelių buvimo bei aplinkos ir ėminių ėmimo temperatūros skirtumo. Dėl to nuostoliai gali atspindėti ženklius nuo metų laiko ir geografinių ypatybių priklausančius skirtumus. Tos priklausomybės pavyzdžiu galima laikyti pranešimus iš Skandinavijos, kad nuostoliai pavasarį buvo beveik 0 % (aerozoliai, atsirandantys kelius barstant smėliu), o Vidurio Europoje žiemą buvo užregistruoti beveik 70 % nuostoliai (aerozoliai, kurių didesnę dalį sudaro amonio nitratas). Atsižvelgiant į tas prielaidas galima numatyti, kad jeigu vienaip arba kitaip būtų šildoma ėminių ėmimo sistema, būtų nustatomos, palyginti su aplinkos oro sąlygomis nustatytomis masės koncentracijomis, gerokai mažesnės KD2,5 masės koncentracijos. KD2,5 stebėjimo rekomendacijos Kadangi kol kas nepateiktos jokios Europos standartizacijos komiteto (CEN) standartizavimo veiklos išvados, galima nurodyti šias rekomendacijas dėl KD2,5. Dėl matavimo metodo Komisijos suteiktuose Europos standartizacijos komitetui (CEN) įgaliojimuose nurodoma, kad standartizuotinas matavimo metodas grindžiamas aplinkos oro sąlygomis filtre surinktų kietųjų dalelių gravimetriniu KD2,5 masės frakcijos nustatymu. Europos standartizacijos komiteto (CEN) 15 darbo grupė (WG) šiuo metu bando kitus metodus – dalelių masės matavimo beta spinduliuote ir virpesių dažnio kitimo ant kūgiškojo elemento (TEOM) – siekdama nustatyti, ar jie lygiaverčiai gravimetriniam metodui. Optiniais metodais pagrįsti metodai (dalelių skaičiavimas arba nefelometrija) nelaikomi tinkamais naudoti pagal šią direktyvą. Dėl tam tikros KD2,5 įsiurbiamosios angos Šiuo metu yra prieinamos ir stebėjimui bei moksliniams tyrimams naudojamos dviejų konstrukcijos tipų įsiurbiamosios angos: impaktoriaus ir stataus dalelių atskyrimo ciklono tipo. Šiuo metu Europos standartizacijos komiteto (CEN) 15 darbo grupė (WG) bando įvairias abiejų tipų įsiurbiamąsias angas. Kietųjų dalelių dydžio frakcijomis skirstančios įsiurbimo angos veiksmingumas turi būti toks: 50 % dalelių, kurių aerodinaminis skersmuo 2,5 μm, turi būti surenkama filtru. Dėl prietaisų Teorija ir ankstesnė patirtis, įgyta atliekant KD10 patvirtinimo darbą, leidžia tvirtinti, kad matuojant KD2,5 turėtų būti vengiama naudoti įtaisus, kurių ėminių ėmimo zondą ir (arba) filtrą ėmimo metu tektų pašildyti. Siekiant, kad būtų kiek galima sumažinami lakių dalelių nuostoliai, matuojant KD2,5 pirmenybė turėtų būti teikiama ėminių ėmikliams, naudojamiems esant temperatūrai kuo artimesnei aplinkos temperatūrai. Atsižvelgiant į tai, kad iki šiol atliktų įvairių tyrimų rezultatai yra neišsamūs ir nedarnūs, šiuo metu neįmanoma nurodyti KD2,5 stebėjimo prietaisų, kuriems būtų teikiama pirmenybė. Jeigu tenka rinktis tam tikrą matuoklį, rekomenduojama būti apdairiems. Pirmenybė turėtų būti teikiama tam, kad nebūtų išleidžiamos didelės lėšos ir kad matavimo reikalavimus būtų galima pritaikyti prie būsimų pokyčių (pvz., numatomo Europos standartinio KD2,5 matavimų metodo, matuoklių gamintojų techninių naujovių, rengiamo sunkiųjų metalų reglamento). Nurodant KD2,5 duomenis, svarbu, kad būtų pateikiami visi duomenims surinkti naudotos matavimo metodikos dokumentai. --------------------------------------------------